Унагъуэр зыгъэдахэр цIыхубзырщ
Къэрал киноконцерт гъэлъэгъуапIэм гуфIэгъуэ щытыкIэм иту щагъэлъэпIащ «Илъэсым и цIыхубз пажэ» зэпеуэм щытекIуахэр. Фигу къэдгъэкIыжынщи, мы Iуэхугъуэ гуапэр 2001 гъэм къыщежьауэ илъэс къэс ирагъэкIуэкI. абы и къызэгъэпэщакIуэщ Налшык къалэм и ЦIыхубзхэм я советым.
Дунейпсо Адыгэ Хасэм и тхьэмадэ Сэхъурокъуэ Хьэутий пшыхьыр зыхуэгъэпса бзылъхугъэхэм йохъуэхъу Унагъуэм и дунейпсо махуэм — хуэгъэпсауэ къызэрагъэпэща пшыхь дахэр езыгъэкIуэкI КъБР-м и Макъамэ театрым и солист Абэнокъуэ Рустамрэ Къэбэрдей драмтеатрым и актрисэ КIэхумахуэ ФатIимэрэ япэу утыкур хуит хуащIащ ЦIыхубзхэм я советым и унафэщI Дыджэш Лидэ. Абы гур зэщIэзыIэта псалъэ гуапэхэмкIэ захуигъэзащ къызэхуэсахэм.
— Ди пшыхьым къеблэгъа анэшхуэхэм, анэхэм, ипэжыпIэкIэ гъащIэм и IэфIыр унагъуэм щызэтезыухуэ цIыхубзхэм фи дунейр щIэщыгъуэу, фи гур, фи псэр зэIухауэ, насыпыфIэу фыпсэуну си гуапэщ. Сыхуейщ цIыхухъухэми фи пщIэр лъагэу, ехъулIэныгъэрэ беягъэрэ фиIэу фыпсэуну, — жиIащ Дыджэшым.
Унагъуэр — лъагъуныгъэм, пщIэ зэхуэщIыным, гуфIэгъуэм, дэрэжэгъуэм я лъабжьэщ. Аращ сыт хуэдэ гугъуехьхэми пхыкIынымкIэ къарур щызэрыгъуэтыр, гъащIэм къыщохъулIэ гуфIэгъуэхэмкIэ, ехъулIэныгъэхэмкIэ псом япэу узыдэгуашэр.
Пшыхьыр зыхуэщIа Iуэхугъуэ гуапэм щIидзэри, утыкум кърагъэблэгъащ «ЗэгурыIуэ унагъуэ — ехъулIэныгъэ зиIэ унагъуэ» унэтIыныгъэм щытекIуа Унэжокъуэхэ Тимуррэ Заремэрэ, Алмэхэ Сергейрэ Зоерэ, Нальгиевхэ Альбертрэ Цэшрэ, Хачиевхэ Ибрэхьимрэ Ольгэрэ, Молаевхэ Маратрэ Мариерэ, Толстовхэ Евгениерэ Олегрэ я унагъуэхэр.
Налшык къалэ и ЦIыхубзхэм я советым и унафэщI Дыджэш Лидэрэ цIыхубэ усакIуэ Зумакуловэ Танзилярэ «ЦIыхубзхэм я Налшык советым щIыхь зиIэу хэт» цIэр хуагъэфэщащ КъБР-м и цIыхубэ усакIуэ Зумакуловэ Танзиля, Хэку зауэшхуэм хэта Сасыкъ Марие, лэжьыгъэм и ветеран Зибровэ Ларисэ сымэ. Абыхэм ящыщу пшыхьым кърихьэлIэфар псоми фIыуэ ялъагъу, пщIэ зыхуащI цIыхубз уса- кIуэрщ.
«2012 гъэм и цIыхубз пажэ» хъуахэщ: «Зи IэщIагъэм куууэ хэзыщIыкI» Iыхьэм — профессор, медицинэ щIэныгъэхэм я доктор, СГА-м и егъэджакIуэ Теммоевэ Лейла, ДОУ №5-м и унафэщI Iэзычэ Лидэ. «ГущIэгъумрэ псапэмрэ» Iыхьэм — Налшык къалэ дэт сабий поликлиникэ №1-м и дохутыр нэхъыщхьэ Мэремщауэ ФатIимэ. «Гъуазджэм хуэлэжьэн» Iыхьэм щытекIуащ «Горянка» газетым и редактор нэхъыщхьэ Къаныкъуэ Заринэрэ сурэтыщI Мамоновэ Светланэрэ, «ЦIыхубз жыджэр» — «Днипро» украин лъэпкъ щэнхабзэ центрым и Iэтащхьэ Харенкэ Светланэ, «Къэрал муниципальнэ къулыкъущIэ жыджэр» — КъБР-м щэнхабзэмкIэ и министрым и къуэ-дзэ Карчаевэ Аминат.
«ЦIыхубзхэм псом хуэмыдэу ягу ирихь» саугъэт щхьэхуэр хуагъэфэщащ «Къэббалъкъгражданстрой» компанием и унафэщI Бэджыдэ Мухьэмэдрэ Урысей Федерацэм зыхъумэжыныгъэмкIэ и министр Шойгу Сергейрэ. Кубокымрэ лъэпкъ фащэкIэ хуэпа гуащэмрэ къызэгъэпэщакIуэхэм министрым Iэрагъэхьэжынущ.
Темыркъан Борис удз Iэрамэ дахэкIэ егъэгуфIэ Хьэщхъуэжь Татьянэ Утыкум кърагъэблэгъа унагъуэм, я IуэхущIафэрэ лэжьыгъэкIэ, дуней тетыкIэрэ ехъулIэныгъэкIэ цIэрыIуэ цIыхубз дахэхэм хуагъэфэща саугъэтхэмрэ удз гъэгъа Iэрамэхэмрэ IэщIалъхьащ, псалъэ гуапэхэмкIэ зыхуагъэзащ Дунейпсо Адыгэ Хасэм и тхьэмадэ Сэхъурокъуэ Хьэутий, КъБР-м и Iэтащхьэм и чэн-джэщэгъу Уянаевэ Аминат, КъБР-м и Парламентым щIалэгъуалэм я IуэхухэмкIэ, жылагъуэ зэгухьэныгъэхэмрэ хъыбарегъащIэ IэнатIэхэмкIэ и комитетым и унафэщI Хьэщхъуэжь Татьянэ, Налшык къалэ администрацэм и Iэтащхьэм и къуэдзэ Мокаев Махъты, КъБР-м и Композиторхэм я зэгухьэныгъэм и унафэщI Темыркъан Борис, къалэм и сурэтыщI нэхъыщхьэ Дедегкаев Ким, «Кабардино-Балкарская правда» газетым и редактор нэхъыщхьэ Болэт Арсен, «Налшык къалэм и щэнхабзэ, зыгъэпсэхупIэ паркхэм я зэгухьэныгъэм» и унафэщI Хочуев Алий сымэ.
— Нобэрей пшыхьым кърихьэлIащ гуапагъэрэ нэхугъэкIэ зэщIэлыдэ цIыхубз екIухэм я нэхъ дахэхэр. Ди зэIущIэм и щхьэусыгъуэр мыхьэнэшхуэ зиIэщ, — ипэжыпIэкIэ унагъуэрщ нэхъыщхьэр. Пэжщ, гугъуехьхэри куэдщ, ауэ а псори къызэнэкIыфынырщ, гъащIэ къозыта цIыхубзым пщIэ хуэщIынырщ зэIузэпэщыгъэм и лъабжьэр. ЦIыхубзырщ унагъуэр зыхуэдэнур нэхъыбэу зэлъытар. Ар пщIэ иIэу пхъумэфыныр уасэншэщ, — къыхигъэщащ Сэхъурокъуэ Хьэутий икIи пшыхь дахэм кърихьэлIа цIыхубзхэм насып, мамырыгъэ, гуапагъэ, зэгурыIуэныгъэ щытепщэ унагъуэ быдэ яIэмэ зэригуапэр яжриIащ.
Республикэм и уэрэджыIакIуэ, къэфакIуэ цIэрыIуэхэм, макъамэм дихьэх, куэдым фIыуэ ялъэгъуа ныбжьыщIэхэм пшыхьым кърихьэлIахэм я нэгу зрагъэужьащ.
УЭРДОКЪУЭ Женя.
